**ATMOSFERES**

**PROPOSTA ADREÇADA A ALUMNAT DE BATXILLERAT**

**BREU INTRODUCCIÓ I EMMARCAMENT: EL SURREALISME A LA LITERATURA**

El concepte de surrealisme va ser introduït pel poeta Apollinaire i consagrat pel manifest de l’escriptor i poeta André Breton. Aquesta corrent sorgeix a França a principis del segle XX com un moviment que s’allunya del pensament racional i de tot el que és opressiu i limitador, de la moralitat imposada i de les ideologies totalitàries.

Fa una exaltació de la llibertat que, a l’àmbit artístic, es tradueix a fer de l’espontaneïtat i de la intuïció el motor de l’acte creatiu. Pretén alliberar el subconscient i submergir-se en el món oníric, explorant el més irracional i inexplicable. Pensem que conflueix en el temps amb l’aparició dels corrents psicoanalistes. Opta per l’originalitat i la llibertat en contraposició a tot l’establert.

En resulta una literatura complexa i a la vegada fascinadora, que té el seu màxim exponent en la poesia com a gènere literari més idoni per a una expressió lliure i intuïtiva. Es romp amb totes les regles tradicionals com la rima o la mètrica, i fins i tot amb els signes de puntuació, l’ús de majúscules i minúscules i la sintaxi. Arriba fins i tot a inventar paraules.

A més dels citats, en destaquen autors com Rimbaud, Baudelaire i, en prosa, Kafka.

A Espanya, representa el Surrealisme poètic tota la generació del 27, especialment Gerardo Diego, Luís Cernuda i Federico García Lorca, amb *Poeta en Nueva York* com a obra més representativa d’aquest moviment.

A Catalunya formen part d’aquest moviment principalment J.V Foix i Joan Brossa.

A Mallorca hom identifica Bartomeu Rosselló-Pòrcel com el poeta que més s’aproxima a aquest corrent.

**TRETS MÉS DESTACATS:**

* Desafia les normes literàries tradicionals.
* Explora la ment inconscient i el món dels somnis.
* Rebutja les trames lineals.
* Critica les normes socials i polítiques, i qüestion l’*statu quo*.
* Renova els valors morals, filosòfics i científics imperants fins llavors.
* Presenta un caire rebel i inconformista a la vegada que esperançador.
* És trencador, avantguardista i revolucionari.
* Utilitza l’espontaneïtat com a eina creativa.

**RECURSOS LITERARIS:**

* Escriptura automàtica sota el dictat de l’inconscient.
* Collage, com una suma de fragments.
* Juxtaposició d’imatges que produeix un xoc de significacions, una multiplicitat de perspectives per a crear quelcom insòlit i inesperat. Es trenca la coherència lògica i es creen coherències internes amb nous significats.
* Atmosfera onírica i pertorbadora.
* Caràcter lúdic. Es juga amb les paraules de forma suggestiva.
* Distorsió de l’ordre espaial i temporal, trencant tota lògica.
* Referència a fets o seqüències insòlits, extraordinaris, fora de la normalitat.
* Plasmació del llenguatge de l’ànima i dels somnis, de les capes més profundes de l’inconscient.
* Metàfora surrealista, entesa com una comparança d’objectes o qualitats molt allunyades una de l’altra i que es posen en contacte d’una forma sorprenent. S’assimila la realitat per a inventar-ne una d’anàloga, amb la qual es dona peu a obrir la imaginació en la recerca de la confluència entre els dos objectes o qualitats.

**PROPOSTA**

Escriu un poema utilitzant les tècniques pròpies del corrent literari del Surrealisme per a submergir-te en el món dels teus somnis, com a forma d’alliberar-te de tot el que t’oprimeix i et limita.

**FORMAT:** poema no superior a 50 línies.